<classify> ZAIDI ya wanafunzi 100 wa kike wa shule mbalimbali za sekondari wilayani Tunduru, mkoa wa Ruvuma, wamekatisha masomo baada ya kupata mimba ndani ya kipindi cha miezi saba kuanzia Januari hadi Julai, mwaka huu.Mkuu wa Wilaya ya Tunduru, Julius Mtatiro, alisema hayo jana wakati akizungumza na HabariLeo mjini Tunduru kuhusiana na tatizo sugu la utoro kwa wanafunzi wa shule za msingi na sekondari wilayani humo. Inaelezwa kuwa, tatizo la mimba kwa wanafunzi katika wilaya hiyo limekuwa kubwa na hali hiyo inachangiwa na mwamko mdogo wa jamii, wazazi kuhusu umuhimu wa elimu na uwajibikaji mdogo wa watu waliopewa dhamana ya kusimamia maendeleo ya elimu katika wilaya hiyo.Hadi Agosti, mwaka huu, wanafunzi waliopata ujauzito walikuwa 25, ambapo wavulana 19 wamekamatwa kuhusiana na mimba hizo, wakati Septemba waliopata ujauzito walikuwa 19 na wanaume 16 wanashikiliwa kwa tuhuma ya kuhusika.Hata hivyo, Mtatiro alisema tatizo hilo sasa limeanza kupungua hasa baada ya kuwekwa mikakati na ufuatiliaji wa kudhibiti tatizo hilo, ambapo takwimu za wanafunzi kupata mimba zinaonesha kushuka, kwani Oktoba, mwaka huu wasichana walioripotiwa kupata ujauzito ni sita na kwamba vijana kadhaa wanashikiliwa baada ya kutajwa na wasichana hao.Alisema baadhi ya wazazi na maofisa wa vyombo vya dola wamekuwa wakichangia kuongezeka kwa vitendo vya mimba kwa wanafunzi kwa wamekuwa hawatoi ushirikiano na kupoteza ushahidi pindi watuhumiwa wanapofikishwa mahakamani.Mtatiro alitolea mfano kuwa, kati ya wanaume 100 waliowapa ujauzito wanafunzi ni 10 tu ndiyo waliofikishwa polisi katika kipindi hicho, huku 90 wakiwa hawajafikishwa katika vyombo vya sheria licha ya kutajwa kuwa ndiyo waliohusika kuwapa mimba wanafunzi hao.Alisema ili kudhibiti vitendo vya mimba na utoro kwa wanafunzi, wilaya hiyo imejipanga kuhakikisha vijana wote wanaomaliza shule za msingi katika kila kijiji anafahamika na anapochaguliwa kuanza masomo ya sekondari kutakuwa na utaratibu ambao utawezesha kufuatilia mahudhurio yake ya kila siku shuleni.Mkuu huyo wa wilaya amevitaka vyombo vya dola kutekeleza wajibu wake ipasavyo na kuwakamata wanaume wanaowapa mimba wanafunzi wa kike na kuwa wasuluhishi wa matukio ya mimba kwa wanafunzi na watoto walio na umri chini ya miaka 18.Pia aliwaonya wazazi na walezi kuwa atakayezuia mtoto kwenda shule atachukuliwa hatua kwani suala la kupata elimu kwa kila mtoto ni lazima siyo suala hiyari kama baadhi ya watu wanavyodhani.Akizungumzia suala la wanafunzi zaidi ya 350 wa Shule ya Sekondari Marumba kuacha masomo, Mtatiro alisema tatizo hilo ni la wilaya mzima kwani kuna watoto wengi walioacha shule na hawajulikani waliko.Alisema tatizo la utoro katika wilaya hiyo linachangiwa na mila na desturi za wenyeji na kuwataka kubadilika kwani elimu ndiyo jambo linalohitajika kupewa kipaumbele cha kwanza.  <topic>: kitaifa 